钦定古今图书集成/明伦汇编/官常典/第359卷 > 王心一 马鸣起
## 钦定古今图书集成/明伦汇编/官常典/第359卷 > 王心一 马鸣起

按《明外史侯震旸传》：方震旸之论客氏也，给事中祁
门倪思辉、临川朱钦相继之，帝大恚，贬三官。御史吴
县王心一言之尤切，帝怒，贬官如之。心一同官龙谿、
马鸣起复抗疏谏，且言客氏六不可留。帝议加重谴。
用大学士刘一燝等言，夺俸一年。先是，元年正月，客
氏未出宫，诏给土田二十顷，为护坟香火赀。又诏魏
进忠侍卫有功，待陵工告竣，并行叙录。心一抗疏言：
“陛下眷念二人，加给土田，明示优录，恐东征将士闻
而解体。况梓宫未殡，先念保姆之香火；陵工未成，强
入奄侍之勤劳，于理为不顺，于情为失宜。”不报。至是，
与思辉、钦相并贬，廷臣请召还者十馀疏。皇子生，诏
心一、鸣起并复故官。心一终刑部侍郎，《鸣起》终南京
右都御史。